Document ID: 32006D0557

32006D0557
L 218/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 8 август 2006 година
за изменение на Решение 2005/802/ЕО за приемане на предлаганите гаранции във връзка с антидъмпинговата процедура при вноса на калиев хлорид с произход от Руската федерация
(2006/557/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 384/96 на Съвета от 22 декември 1995 г. относно защитата срещу дъмпингов внос на стоки от страни, които не са членки на Европейската общност (1) („основен регламент“), и по-специално член 8 от него,
след консултации с Консултативния комитет,
като има предвид, че:
(1)
Съветът, с Регламент (ЕИО) № 3068/92 (2) („първоначален регламент“), е наложил окончателни антидъмпингови мита при вноса на калиев хлорид (поташ или засегнатия продукт), произхождащ, inter alia, от Беларус и Русия.
(2)
След преразглеждане с оглед изтичане срока съгласно член 11, параграф 2 и междинно преразглеждане съгласно член 11, параграф 3 от основния регламент („предишно разследване“), Съветът, с Регламент (ЕО) № 969/2000 (3), е решил, че гореспоменатите мерки следва да бъдат оставени в сила, но да се промени формата им. Мерките са били наложени под формата на фиксирана сума в евро за тон, в зависимост от различните категории и качества на поташа.
(3)
С Регламент (ЕО) № 992/2004 (4), Съветът е предвидил освобождаване от антидъмпингови мита при вноса в държавите-членки от тези страни, които са се присъединили към Европейския съюз на 1 май 2004 г. (ЕС-10), ефективно по силата на специалните гаранции (гаранции по разширяването), и е упълномощен от Комисията да приеме тези гаранции по разширяването. На тази основа, и в съответствие с член 8, член 11, параграф 3, член 21 и член 22, буква в) от основния регламент, Комисията, с Регламент (ЕО) № 1002/2004 (5), е приела гаранциите по разширяването от i) производител износител от Беларус, участващ в смесени дружества с компании, разположени в Австрия, Литва и Русия, ii) производител износител от Русия, участващ в смесени дружества с компании, разположени в Русия и Австрия, и iii) производител износител от Русия, участващ в смесени дружества с компании, разположени, по време на присъединяването, в Кипър.
(4)
С Регламент (ЕО) № 858/2005 (6), Комисията е приела новите гаранции от гореспоменатите производители износители до 13 април 2006 г.
(5)
След две отделни частични междинни преразглеждания съгласно член 11, параграф 3 от основния регламент, поискани от руските производители износители JSC Silvinit и JSC Uralkali, Съветът, с Регламент (ЕО) № 1891/2005, променя Регламент (ЕИО) № 3068/92 и замества фиксираните суми на мита с индивидуални адвалорни мита за всички видове поташ, произвеждани от тези руски компании. С Решение 2005/802/ЕО (7), Комисията е приела предложените гаранции от JSC Silvinit и JSC Uralkali. По това време JSC Silvinit работи с изключителен дистрибутор - JSC International Potash Company от Москва, заедно с която JSC Silvinit е предложил гаранциите.
(6)
През януари 2006 г. JSC Silvinit информира Комисията, че възнамерява да промени своите канали за продажба в Общността и да включи като дистрибутор фирмата Polyfer Handels GmbH, Виена, Австрия. Във връзка с тази промяна компанията JSC Silvinit е поискала съответните разпоредби в Решение 2005/802/ЕО съответно да бъдат изменени. И накрая JSC Silvinit заедно с JSC International Potash Company и Polyfer Handels GmbH съвместно са предложили една ревизирана гаранция.
(7)
В тази връзка е последвало заключение, че включването на Polyfer Handels GmbH в дистрибуторските канали на JSC Silvinit не се е отразило върху работата или ефективния контрол по гаранцията.
(8)
В светлината на гореизложеното, е било определено като подходящо да се нанесат съответните поправки и в оперативната част на Решение 2005/802/ЕО,
РЕШИ:
Член 1
Член 1 от Решение 2005/802/ЕС се заменя със следното:
„Член 1
Приемат се предложените гаранции от производители износители и от посочени по-долу дружества, във връзка с антидъмпинговите процедури при вноса на калиев хлорид с произход от Руската федерация.
Държава
Дружество
Допълнителен код по ТАРИК
Руска федерация
Произведен от JSC Silvinit, Solikamsk, Русия, и продаван от JSC International Potash Company Москва, Русия или от Pоlyfer Handels GmbH, Виена, Австрия на първия независим купувач в Общността, действащ като вносител
А695
Руска федерация
Произведен и продаван от JSC Uralkali, Бережники, Русия или произведен от JSC Uralkali, Бережники, Русия, но продаван от Uralkali Trading SA, Женева, Швейцария, на първия независим купувач в Общността, действащ като вносител
А520“
Член 2
Настоящото решение влиза в сила в деня след публикуването му в Официален вестник на Европейския съюз.
Съставено в Брюксел на 8 август 2006 година.

Labels: 18
4
1